Cestovný ruch: Región je hlavnou destináciou z hľadiska cestovného ruchu, a to najmä v zime, cestovný ruch je však v celom regióne rozložený veľmi nerovnomerne. To by sa mohlo zlepšiť vďaka zosúladenému prístupu k udržateľnému a prístupnému cestovnému ruchu, ktorý by zahŕňal najmä výskum a inovácie, MSP a odbornú prípravu pracovnej sily. To by mohlo prispieť k zlepšeniu zemepisného a sezónneho rozloženia trhu v oblasti cestovného ruchu v regióne a súčasne k rastu a tvorbe pracovných miest.

zvyšujúci sa objem dopravy,

absencia harmonizovaných predpisov oblasti politiky pre nákladnú dopravu a

veľký podiel cestnej nákladnej dopravy.

Okrem toho, keďže v mnohých oblastiach je kvalita ovzdušia nízka, bolo by užitočné zosúladiť opatrenia v doprave s regionálnymi plánmi udržateľnej mobility, regionálnymi plánmi kvality ovzdušia a národnými programami kontroly znečistenia ovzdušia, aby sa zlepšila súdržnosť a posilnila súčinnosť medzi nimi. V mnohých častiach regiónu je problémom aj dostupnosť vzdialených a vyľudňujúcich sa oblastí, a to najmä tam, kde je potrebné modernizovať verejnú dopravu (najmä miestne železnice). Je potrebné dosiahnuť rovnováhu medzi rozvojom dopravných spojení a obozretným využívaním pôdy. Podporou a uľahčovaním projektov v oblasti udržateľnej dopravy by sa mohli vytvoriť spojenia medzi ústrednou alpskou oblasťou a okolitými regiónmi, a to v prospech oboch strán. Nové technologické príležitosti pre rozvoj služieb a decentralizáciu podnikov by priniesla aj elektronická konektivita (najmä prostredníctvom vysokorýchlostného internetu) na makroregionálnej úrovni.

Životné prostredie a kultúrne dedičstvo: Alpy sú po oblasti Stredozemného mora druhým najväčším rezervoárom biodiverzity a jednou z najdôležitejších zásobární vody v Európe. K najväčším devízam regiónu patrí a jeho kultúrne a historické dedičstvo. Tieto zdroje sa v širokej miere využívajú a existuje tu silný konkurenčný boj o pôdu a vodu, ktoré sa využívajú na niekoľko účelov vrátane využitia v energetike, domácnostiach, cestovnom ruchu, poľnohospodárstve, lesnom hospodárstve a priemysle. To nepochybne predstavuje výzvu pri hľadaní spôsobov trvalo udržateľného rozvoja a môže to mať vplyv na ekosystémy. Intenzívne využívanie pôdy má negatívny vplyv na životné prostredie a pokles obyvateľstva v odľahlých oblastiach má dramatické dôsledky na stabilitu pôdy, zachovanie biodiverzity a ochranu kultúry. Vzhľadom na vplyv zmeny klímy na zásoby alpskej vody je potrebné výrazne zintenzívniť činnosti v tejto oblasti.

Zmena klímy a predchádzanie rizikám: Tento región je veľmi citlivý na nepriaznivé vplyvy zmeny klímy a čelí mimoriadne vysokému riziku povodní, zosuvov pôdy a zmien vo vodných zdrojoch. Cestovný ruch, poľnohospodárstvo a lesné hospodárstvo patria medzi najzraniteľnejšie odvetvia, ktoré sú priamo zasiahnuté globálnym otepľovaním a extrémnymi poveternostnými javmi. Lepšia koordinácia európskych, národných a regionálnych politík a včasné vykonávanie opatrení koordinovaných na makroregionálnej úrovni by mohli znížiť tieto riziká.

Energetika: Režimy podpory a európske, vnútroštátne a regionálne politiky v oblasti nefinančných prekážok pre energiu z obnoviteľných zdrojov a energetickú efektívnosť sa v jednotlivých krajinách značne líšia a je potrebné ich lepšie zosúladiť. Mohlo by sa zvážiť zlepšenie efektívnosti existujúcich vodných elektrární a iných obnoviteľných zdrojov energie. Energetická efektívnosť ponúka príležitosti pre investície do technológií a konzultačných/inžinierskych činností v oblasti nízkouhlíkových služieb, vďaka čomu si región môže vybudovať vedúce postavenie v oblasti výskumu a vývoja a obnoviteľných zdrojov energie prostredníctvom rozvoja opatrení na ochranu klímy v záujme podpory prechodu na nízkouhlíkové technológie. Posilnená spolupráca môže v budúcnosti vytvoriť pre región viac príležitostí na to, aby slúžil ako priestor na uskladňovanie energie pre obdobia špičkového zaťaženia, ako aj prispieť k rozvoju nástrojov a postupov na účely vyváženia záujmov udržateľnej výroby energie a iných spôsobov využitia a ochrany pôdy.

Inštitucionálne otázky: Vzhľadom na dlhodobú tradíciu spolupráce funguje v tejto oblasti veľký počet štruktúr s rôznym zemepisným a tematickým rozsahom pôsobnosti a rôznymi systémami riadenia. Preto by bolo užitočné zlepšiť koordináciu medzi zúčastnenými aktérmi a zabezpečiť tak súlad medzi existujúcimi iniciatívami, vyplniť medzery, vyhnúť sa duplicite a zosúladiť financovanie vrátane finančných nástrojov. Tento prístup by mal účastníkov podnecovať k prekročeniu národných hraníc a odvetvových a kultúrnych bariér, vďaka čomu by sa znížila kompartmentalizácia medzi odvetvovými politikami, rôznymi aktérmi a rôznymi úrovňami vlády.

3. Reakcia: akčný plán

Makroregionálne stratégie môžu k týmto výzvam a príležitostiam pristupovať tak, že vytvoria rámec pre kolektívne alebo kombinované opatrenia a prepoja tak regionálne opatrenia a aktérov v záujme zabezpečenia vyššej pridanej hodnoty. Vo svojej správe o pridanej hodnote makroregionálnych stratégií Komisia odporučila, aby sa nové makroregionálne stratégie sústredili na menší počet jasne vymedzených cieľov zodpovedajúcich konkrétnym potrebám kvalitnejšej spolupráce na vysokej úrovni v rámci makroregiónu. Ide o prístup, ktorý by sa mal využívať len v prípadoch, v ktorých je vhodné zapojenie EÚ a je možné posilniť existujúce prierezové politiky EÚ.

Na tento účel sa vykoná akčný plán založený na kĺzavom princípe, ktorý sprevádza toto oznámenie (s výhradou prípadných aktualizácií a revízií). Tento plán je postavený na troch vzájomne prepojených tematických cieľoch, ktoré majú zabezpečiť: